La Carta municipal de Barcelona, aprovada per la Llei 22/1998, de 30 de desembre, ha creat el Consorci d'Educació de Barcelona com un ens associatiu, entre la Generalitat de Catalunya i l'Ajuntament de Barcelona, que pot exercir les potestats que li atribueix l'article 61.1 de la Llei esmentada per a la gestió conjunta de les funcions, les activitats i els serveis establerts en els articles 123 i 124 de la Carta municipal en matèria d'educació, dins el territori municipal.
Les administracions consorciades han convingut que les funcions, les activitats i els serveis en matèria educativa que corresponen al Consorci, especificades en la Carta municipal de Barcelona, seran desenvolupats de manera progressiva; s'assumeixen inicialment les funcions referents a la planificació i a la programació.
L'assumpció de les funcions de gestió per part del Consorci s'efectuarà posteriorment, a instància d'aquest i per acord de les administracions consorciades.
Així mateix, l'article 61.2 de la Llei 22/1998, de 30 de desembre, preveu la possibilitat que l'Ajuntament, en relació amb els serveis que gestioni en el moment de la creació del Consorci, opti per integrar-los al Consorci amb la forma de gestió que aquest acordi, o bé creï un ens personalitzat per dur a terme aquesta gestió.
Atès el que disposen l'article 15 de l'Estatut d'autonomia de Catalunya i l'article 55 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
A proposta de les conselleres de Governació i Relacions Institucionals, d'Ensenyament i de Benestar Social, d'acord amb el dictamen de la Comissió Jurídica Assessora i d'acord amb el Govern,
Aprovar la constitució del Consorci d'Educació de Barcelona, creat per la Llei 22/1998, de 30 de desembre, de la Carta municipal de Barcelona, integrat per la Generalitat de Catalunya i l'Ajuntament de Barcelona.
Aprovar els Estatuts que han de regir el Consorci esmentat, que es publiquen a l'annex d'aquest Decret.
La Generalitat de Catalunya, en relació amb tot el seu personal, tant docent com d'administració i serveis, manté plenes competències en les matèries següents: procediments d'adquisició i pèrdua de la condició de funcionari, declaració de les situacions administratives, aprovació de les plantilles dels centres docents de la seva titularitat gestionats pel Consorci, definició i provisió de llocs de treball d'aquests centres i imposició de sancions per la comissió de faltes molt greus.
El Consorci d'Educació de Barcelona, dins de les matèries que són pròpies del seu objecte, haurà de consultar el Consell Escolar de Barcelona, el qual, dins les previsions de l'article 127 de la Carta municipal de Barcelona, es constitueix com un consell escolar territorial, en les matèries en què segons l'article 13 de la Llei 25/1985, de 10 de desembre, dels consells escolars, és preceptiu de consultar els consells esmentats.
Les despeses derivades del funcionament del Consorci seran a càrrec dels pressupostos corresponents de les administracions consorciades.
—1 El Consell de Direcció del Consorci es constituirà en el termini d'un mes a comptar de la publicació d'aquests Estatuts al Diari Oficial de la Generalitat de Catalunya.
—2 Aquest Decret entrarà en vigor l'endemà de la seva publicació al Diari Oficial de la Generalitat de Catalunya.
Estatuts del Consorci d'Educació de Barcelona
El Consorci d'Educació de Barcelona és un ens públic de caràcter associatiu, creat per l'article 61.7 de la Llei 22/1998, de 30 de desembre, de la Carta municipal de Barcelona, integrat per la Generalitat de Catalunya i l'Ajuntament de Barcelona per a la gestió conjunta de les funcions, les activitats i els serveis en matèria educativa establerts en els articles 123 i 124 de la Llei esmentada.
2.1 El Consorci exerceix les seves competències en el territori municipal de Barcelona.
2.2 En qualitat d'ens que exerceix competències generals en tot el territori municipal, pot exercir les potestats reglamentàries, planificadores i, si s'escau, sancionadores que li atribueix l'article 61.1 de la Llei 22/1998, de 30 de desembre, en relació amb les funcions, activitats i serveis que, en matèria d'educació, s'estableixen en els articles 123 i 124 de la Carta municipal de Barcelona.
3.1 El Consorci té com a finalitat la planificació, la programació i la gestió de les funcions, les activitats i els serveis en matèria educativa dins l'àmbit territorial de Barcelona, d'acord amb el que estableix l'article 1 d'aquests Estatuts.
3.2 El Consorci és competent en les àrees d'actuació en matèria educativa següents:
a) La programació i la distribució territorial dels centres docents compresos en les lleis d'ordenació educativa vigents, llevat dels universitaris, d'acord amb el que estableix l'article 61 de la Llei 22/1998, de 30 de desembre.
b) La creació, en el marc de la planificació general, la construcció i les obres de reforma, d'ampliació i millora dels centres docents públics, llevat dels universitaris, d'acord amb el que estableix l'article 61 de la Llei 22/1998, de 30 de desembre.
c) La gestió de tots els centres públics d'educació infantil, d'educació primària i d'educació secundària obligatòria i postobligatòria.
d) La gestió dels programes de garantia social, de la formació professional específica, dels centres d'ensenyaments de règim especial i de l'educació de persones adultes.
e) L'educació complementària i extraescolar.
f) La creació, en el marc de la planificació general, i la gestió de centres pedagògics i de recursos, de serveis de suport, assessorament i investigació psicopedagògica i la formació del personal docent.
g) L'execució dels programes d'educació compensatòria.
h) La vigilància del compliment de l'escolaritat obligatòria.
i) La reglamentació i la gestió del transport, del menjador i d'altres serveis escolars.
j) L'aplicació a Barcelona de la normativa de matriculació d'alumnes i qualsevol altra d'anàloga que necessiti una adaptació específica.
3.3 La competència sobre la conservació, el manteniment i la vigilància dels edificis destinats a centres docents públics d'educació secundària obligatòria i postobligatòria, educació primària, educació infantil i educació d'ensenyaments de règim especial i d'educació d'adults s'ha d'exercir en funció de l'Administració a la qual correspongui la titularitat patrimonial del centre, sens perjudici dels acords que es puguin establir en el futur.
3.4 Corresponen també al Consorci, en el marc de la legislació aplicable, les funcions següents:
a) Instar l'actuació de la inspecció tècnica educativa i emetre informe preceptiu en tots els expedients instruïts en l'àmbit del municipi de Barcelona.
b) Emetre informe preceptiu de les sol·licituds relatives a l'establiment de centres concertats a la ciutat de Barcelona.
3.5 El Consorci exercirà les competències que, si s'escau, li deleguin les administracions consorciades.
3.6 El Consorci vetlla especialment perquè en tots els centres docents, i dins del marc de l'ordenació curricular, es presti una atenció especial a l'ensenyament de continguts referits als drets humans reconeguts i protegits en normes internacionals i en la Constitució, i també a l'organització i l'activitat de les organitzacions internacionals l'objectiu principal de les quals sigui el foment de la pau, la cooperació i la solidaritat.
El Consorci té la seu a la ciutat de Barcelona.
El Consorci té personalitat jurídica pròpia i independent de la dels seus membres i plena capacitat d'actuar per al compliment dels seus fins, i pot, en conseqüència, realitzar actes d'administració i disposició de béns, formalitzar contractes, assumir obligacions, interposar recursos i, en general, dur a terme tots els actes necessaris per aconseguir, d'acord amb la legislació aplicable a cada cas, els objectius establerts en aquests Estatuts.
6.1 El Consorci es regeix per la Carta municipal de Barcelona, per aquests Estatuts, pels reglaments d'organització de les diverses activitats aprovats pel Consell de Direcció d'acord amb el que disposa l'article 10 d'aquests Estatuts i per les disposicions legals i reglamentàries de caràcter general que li siguin aplicables.
6.2 El Consorci està sotmès al dret públic i els seus actes podran ser impugnats per via administrativa davant el Consell de Direcció, d'acord amb les normes de la Llei 13/1989, de 14 de desembre, d'organització, procediment i règim jurídic de l'Administració de la Generalitat, i la Llei 30/1992, de 26 de novembre, de règim jurídic de les administracions públiques i procediment administratiu comú, modificada per la Llei 4/1999, de 13 de gener.
Correspon a la Presidència del Consorci resoldre les reclamacions de responsabilitat patrimonial i l'exercici d'accions, quant a les reclamacions prèvies a les vies civil i laboral.
Col·laboració entre les administracions consorciades.
Les dues administracions facilitaran la informació i la documentació necessàries per tal d'exercir les funcions compartides en l'àmbit del Consorci.
Del govern i l'organització del Consorci
El Consorci s'estructura en els òrgans de govern i gestió següents:
9.1 El Consell de Direcció és l'òrgan de govern superior del Consorci.
9.2 Aquest Consell de Direcció es compon dels membres següents, nomenats i separats lliurement per les administracions consorciades:
Cinc membres en representació de la Generalitat.
Tres membres en representació de l'Ajuntament de Barcelona.
9.3 Presideix el Consell de Direcció la persona que designi la consellera d'Ensenyament.
La Presidència exerceix la representació institucional del Consorci.
9.4 En cas de vacant, absència, malaltia o alguna altra causa legal, el càrrec de president i el vot seran exercits per la persona que aquest designi.
9.5 El vicepresident del Consorci és designat per l'alcalde de Barcelona.
9.6 Les resolucions de nomenament del vicepresident i de la resta de membres del Consell de Direcció han de preveure els suplents per a supòsits d'absència, malaltia i, en general, per a qualsevol causa justificada.
9.7 Assisteix també a les sessions del Consell de Direcció el gerent del Consorci, amb veu però sense vot.
9.8 El Consell de Direcció ha de designar un secretari; aquest nomenament pot recaure en un membre del Consell de Direcció.
El secretari assisteix a les sessions del Consell de Direcció amb veu però sense vot, si no n'és membre.
Si té la qualitat de membre del Consell de Direcció, hi assistirà amb veu i vot.
9.9 El secretari ha d'estendre acta de les reunions, la qual ha de contenir la indicació de les persones que hi han intervingut, les circumstàncies de lloc i de temps en què s'han tingut, els punts principals de la deliberació, la forma i els resultats de la votació i el contingut dels acords.
L'acta ha d'anar signada pel secretari amb el vistiplau de la Presidència i s'ha d'aprovar en la mateixa reunió o en la següent.
Així mateix, correspon al secretari estendre els certificats pertinents.
9.10 En cas d'absència, el càrrec de secretari serà exercit per la persona que designi el Consell de Direcció.
Funcions del Consell de Direcció
Corresponen al Consell de Direcció les funcions i facultats següents:
a) Fixar l'orientació general i les directrius del Consorci dins els objectius estatutaris i aprovar els plans generals d'actuació i els programes sectorials que s'acordin.
b) Aprovar anualment el pressupost global del Consorci, que inclourà separadament el de les entitats que creï el Consorci.
c) Aprovar anualment l'inventari balanç, la liquidació del pressupost, la memòria de les activitats realitzades i el resultat de la gestió educativa i econòmica de l'exercici anterior global del Consorci, que inclourà separadament el de les àrees de gestió administrativa i entitats que creï el Consorci o que hi restin adscrits amb caràcter tuïtiu.
d) Aprovar el reglament general del Consorci i els que regulen l'organització, el funcionament i l'ordenació de les diverses activitats.
e) Aprovar els plans d'inversió del Consorci.
f) Aprovar la participació del Consorci en altres entitats o empreses, mitjançant qualsevol de les formes admeses en dret.
g) Nomenar i separar el gerent, d'acord amb els principis que regeixen la provisió de llocs de treball en els ens de caràcter públic.
h) Aprovar les habilitacions i suplements de crèdit i les variacions pressupostàries, a partir de la quantia que determini el mateix Consell de Direcció.
i) Aprovar els contractes d'obres, serveis, subministraments i consultoria i assistència, segons la durada i la quantia que determini el mateix Consell de Direcció, i resoldre les qüestions incidentals d'aquests contractes.
j) Acordar les operacions de crèdit i l'emissió d'obligacions.
k) Aprovar els convenis que se subscriguin amb altres ens públics o privats.
l) Fixar els criteris d'ordenació de pagaments i assignar, en aquesta matèria, les atribucions de la Presidència, la Gerència i altres directius del Consorci i autoritzar l'execució d'auditories externes.
m) Fixar els criteris generals en matèria de personal del Consorci i aprovar les plantilles de personal.
Nomenar i fer cessar els càrrecs de l'estructura de gestió del Consorci, a proposta de la Gerència, d'acord amb els principis que regeixen la provisió de llocs de treball en els ens de caràcter públic.
n) Adoptar els acords d'adquisició, alienació i gravamen dels béns immobles que integren el patrimoni.
o) Adoptar els acords d'adquisició, alienació i gravamen dels béns mobles que integren el patrimoni, segons la durada i la quantia que determini el mateix Consell de Direcció.
p) Aprovar els contractes d'arrendament de béns immobles.
q) Aprovar les propostes de modificació d'aquests Estatuts, que s'hauran de tramitar d'acord amb la legislació aplicable, amb el quòrum que s'estableix en aquests Estatuts.
r) Incorporar els òrgans de gestió que es consideri necessari, constituir comissions o comitès amb les funcions que els siguin encomanades específicament en l'àmbit de les seves competències i delegar les facultats que li siguin pròpies, i que no hagin estat expressament reservades en aquests Estatuts, a favor dels altres òrgans del Consorci.
s) Acordar l'exercici de tota mena d'accions, excepcions, recursos i reclamacions judicials i administratives en defensa dels drets i dels interessos del Consorci.
u) Crear altres òrgans del Consorci.
v) Adoptar les disposicions i prendre les mesures adequades per a una organització i un funcionament millors del Consorci.
w) Totes les funcions no atribuïdes expressament a altres òrgans del Consorci.
11.1 El Consell de Direcció es reuneix en sessió ordinària, com a mínim, una vegada cada tres mesos.
En sessió extraordinària es reuneix sempre que la convoqui la Presidència, per iniciativa pròpia o a petició d'un terç dels membres del Consell de Direcció.
11.2 Els acords s'adoptaran per majoria simple.
Tanmateix, els acords relatius al nomenament del gerent, l'atribució i la delegació de competències, la modificació dels Estatuts, l'aprovació dels reglaments, l'aprovació del pressupost, els actes de disposició dels béns mobles que integren el patrimoni propi fins a la quantia que determini el Consell de Direcció i la resta d'actes de disposició del patrimoni propi requereixen l'aprovació per una majoria qualificada de tres quartes parts del total de membres.
11.3 En tot el no previst per aquests Estatuts serà aplicable el que estableix la legislació aplicable a la Generalitat de Catalunya en matèria d'òrgans col·legiats.
Corresponen a la Presidència del Consell de Direcció les atribucions següents:
a) Convocar les sessions, fixar l'ordre del dia i ordenar les deliberacions i els debats.
En cas d'empat, té vot diriment.
b) Aprovar les habilitacions i suplements de crèdit i variacions pressupostàries que no siguin competència del Consell de Direcció.
c) Aprovar la contractació d'obres, serveis i subministraments que no siguin competència del Consell de Direcció.
d) Exercir la supervisió i la vigilància de tots els serveis i les activitats del Consorci en l'execució dels plans generals d'actuació i els programes sectorials que s'acordin pel Consell de Direcció.
e) Dictar les disposicions particulars que consideri adequades per al compliment dels acords del Consell de Direcció.
f) Elevar al Consell de Direcció la documentació i els informes que consideri oportuns.
g) Exercir les altres funcions que determinen aquests Estatuts i les que li siguin delegades pel Consell de Direcció.
La Vicepresidència podrà exercir les funcions que es prevegin en aquests Estatuts i les que li deleguin la Presidència o el Consell de Direcció.
14.1 La Gerència és l'òrgan executiu del Consorci i té les funcions següents:
a) Executar i fer complir els acords del Consell de Direcció i les disposicions de la Presidència, la normativa reguladora de la funció pública i la legislació relativa al sistema educatiu.
b) Actuar per delegació de la Presidència com a òrgan de contractació ordinari del Consorci i atorgar els convenis i els contractes, amb l'aprovació prèvia d'aquests pel Consell de Direcció.
c) Representar administrativament el Consorci i relacionar-se com a gerent amb les administracions públiques, les institucions, les entitats i els particulars.
d) L'administració ordinària del Consorci i administrar el patrimoni i els béns del Consorci, d'acord amb les atribucions que li hagin estat encomanades pel Consell de Direcció.
e) Assolir els objectius que estableixi el Consell de Direcció.
f) Proposar al Consell de Direcció el pressupost anual, els plans generals d'actuació i els plans d'inversió del Consorci.
g) Presentar anualment al Consell de Direcció l'inventari balanç, la liquidació del pressupost, la memòria de l'entitat i el resultat de la gestió educativa i econòmica de l'exercici anterior.
h) Actuar com a òrgan superior en matèria de personal del Consorci i elaborar les propostes de relació dels llocs de treball.
i) Proposar al Consell de Direcció les instruccions i les circulars internes relatives al funcionament i l'organització del Consorci.
j) Executar el pla d'inversions anual i formalitzar, si s'escau, els contractes d'obres, instal·lacions, serveis i subministraments.
k) Proposar el nomenament i el cessament dels càrrecs de l'estructura de gestió del Consorci, sempre que no correspongui fer-ho a un altre òrgan.
l) Contractar i autoritzar despeses dins els límits que estableixi el Consell de Direcció i ordenar els pagaments del Consorci, de conformitat amb les atribucions que li hagin estat assignades pel Consell de Direcció.
m) Vetllar per la millora dels mètodes de treball, així com per la conservació i el manteniment dels serveis, les instal·lacions i els equipaments del Consorci.
n) Preparar la documentació que, per mitjà de la Presidència, s'hagi de sotmetre a la consideració del Consell de Direcció i informar de tot el que sigui necessari per a l'exercici adequat de les seves competències, particularment pel que fa a la confecció i el compliment del pressupost anual i als plans generals d'actuació.
o) Informar periòdicament el Consell de Direcció sobre el funcionament i l'estat de la situació del Consorci.
p) Les altres que li atribueixen aquests Estatuts i les que el Consell de Direcció i la Presidència li deleguin, dins de les seves atribucions respectives.
14.2 Les funcions previstes en l'apartat anterior s'entenen sens perjudici de les que són atribuïdes a la resta d'òrgans del Consorci d'acord amb aquests Estatuts.
15.1 Per al compliment de les seves funcions, el Consorci pot tenir un patrimoni propi, format pel conjunt de béns, drets i obligacions que li siguin adscrits i pels que en el futur adquireixi o li siguin incorporats.
El patrimoni del Consorci quedarà reflectit en l'inventari corresponent, que revisarà i aprovarà anualment el Consell de Direcció.
15.2 Per als actes de disposició del patrimoni propi, el Consorci requerirà l'autorització del Consell de Direcció amb el quòrum previst en l'article 11.2 d'aquests Estatuts.
15.3 El patrimoni que les entitats consorciades aportin al Consorci s'adscriurà funcionalment a aquest ens.
Aquestes entitats podran mantenir la titularitat del patrimoni esmentat.
Per realitzar els seus objectius, el Consorci disposarà dels recursos següents:
a) Les aportacions efectuades per les entitats consorciades, les quals han de ser, com a mínim, iguals a les pressupostades amb aquesta finalitat en l'exercici anterior per al desenvolupament de les competències respectives.
b) Les subvencions, els ajuts, els donatius i els béns i drets que adquireixi o rebi per qualsevol títol.
c) Els rendiments dels serveis que presti, que estaran adscrits directament al pressupost de cada centre.
d) Els crèdits que s'obtinguin.
e) Les cessions d'ús dels béns que facin les entitats consorciades.
f) Els productes del seu patrimoni.
g) Tots els altres que li puguin correspondre.
17.1 El Consell de Direcció ha d'aprovar un pressupost anual d'ingressos i despeses del Consorci abans del 31 de desembre de cada any, per poder aplicar-lo a l'exercici econòmic següent.
17.2 El pressupost del Consorci ha d'incloure separadament el dels òrgans de gestió o entitats que creï el Consorci o que hi restin adscrits amb caràcter tuïtiu.
17.3 Dins el primer trimestre de cada any, la Gerència elevarà al Consell de Direcció, mitjançant la Presidència, la liquidació del pressupost del Consorci, degudament intervinguda, així com la proposta de compte d'explotació de l'exercici anterior i l'inventari balanç a 31 de desembre.
El Consell de Direcció ha d'aprovar els comptes i balanços dins el segon trimestre de l'exercici següent al de referència, i en donarà compte immediatament a les entitats consorciades.
17.4 El Consell de Direcció decidirà la destinació dels romanents de l'exercici, que s'aplicaran en primer lloc a l'amortització de deutes del Consorci mateix, si s'escau.
El règim comptable s'adaptarà a les disposicions vigents en la matèria que dicti la Generalitat, d'acord amb el Pla de comptabilitat pública.
El control de la gestió economicofinancera es realitzarà mitjançant auditories, que es portaran a terme sota la supervisió de la Intervenció General de la Generalitat i se'n donarà compte a la Intervenció Municipal.
19.1 La contractació del Consorci s'ha d'ajustar a les previsions de la legislació sobre contractes de les administracions públiques.
19.2 Les competències que la legislació vigent en matèria de contractes atribueix a l'òrgan de contractació corresponen a la Presidència del Consell de Direcció, que les podrà delegar en la Gerència del Consorci.
19.3 La Mesa de Contractació és designada per l'òrgan de contractació.
20.1 Els actes de la Presidència i del Consell de Direcció, així com els actes dictats per la Gerència en matèria de personal, exhaureixen la via administrativa i són susceptibles de ser recorreguts mitjançant recurs potestatiu de reposició, regulat en la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, o bé directament mitjançant recurs contenciós administratiu, previst en la Llei 29/1998, de 13 de juliol, reguladora de la jurisdicció contenciosa administrativa.
20.2 Les reclamacions de responsabilitat patrimonial i l'exercici d'accions, quant a les reclamacions prèvies a les vies civil i laboral, es regeixen per les previsions de les lleis esmentades.
20.3 Els actes de la Gerència no inclosos en l'apartat 1 d'aquest article poden ser impugnats en via administrativa davant el Consell de Direcció, mitjançant recurs d'alçada, d'acord amb el que estableix la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, i la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
21.1 El Consorci disposarà del personal necessari per al compliment de les seves finalitats, d'acord amb les plantilles aprovades.
El nombre, classificació i funcions estan determinats a la plantilla de personal i a la relació de llocs de treball prèviament aprovades.
21.2 El personal funcionari o laboral adscrit al Consorci procedent de les administracions que el configuren manté el règim jurídic que tenia amb l'Administració de procedència, en la qual continua en situació de servei actiu, sens perjudici de ser baixa en la plantilla corresponent.
Els serà aplicable el que preveu l'article 61.6 de la Carta municipal de Barcelona.
21.3 Els òrgans del Consorci exerciran directament, respecte dels funcionaris adscrits als centres docents del seu àmbit de gestió, les competències pròpies de la gestió del personal, amb excepció de les competències previstes en la disposició addicional primera del Decret de constitució del Consorci d'Educació de Barcelona.
21.4 Els òrgans del Consorci podran sol·licitar a les entitats consorciades l'adscripció del personal necessari per al desenvolupament de les seves funcions, d'acord amb la plantilla del Consorci i amb les plantilles aprovades per l'Administració titular dels centres docents.
El Consorci d'Educació de Barcelona estarà dotat de serveis jurídics propis.
La modificació d'aquests Estatuts, amb l'acord del Consell de Direcció i amb el quòrum establert en l'article 11.2, ha de ser ratificada per cadascuna de les administracions consorciades i ser aprovada amb les mateixes formalitats emprades per a l'aprovació dels Estatuts inicials.
24.1 Les administracions consorciades poden suspendre l'exercici de les seves competències per mitjà del Consorci, en els supòsits que preveu l'article 61.3 de la Carta municipal de Barcelona.
24.2 L'acord adoptat per una Administració de suspendre l'exercici de les seves competències per mitjà del Consorci ha de ser immediatament executiu i se n'ha de donar compte al Parlament de Catalunya.
25.1 La dissolució del Consorci s'ha de dur a terme per llei.
25.2 La llei determinarà la forma amb què s'hagi de procedir per a la liquidació dels béns, drets i obligacions del Consorci i la reversió de les obres i instal·lacions existents a favor de les administracions consorciades.
—1 El desenvolupament de les funcions atribuïdes al Consorci per la Llei de la Carta municipal de Barcelona i previstes en aquests Estatuts es durà a terme de manera progressiva, per part del Consorci, que assumirà des de l'inici les funcions referents a la planificació i programació en l'àmbit de les àrees esmentades en l'article 3 dels Estatuts.
L'assumpció de les funcions de gestió atribuïdes al Consorci per la Llei de la Carta municipal de Barcelona s'efectuarà a instància d'aquest, per acord de les administracions consorciades.
Les funcions esmentades s'hauran d'haver assolit completament l'1 de setembre de l'any 2006.
—2 Mentre no s'assoleixin aquestes funcions de gestió, la Generalitat de Catalunya continuarà gestionant-ne les competències mitjançant els departaments competents en la matèria objecte del Consorci.
L'Ajuntament de Barcelona continuarà prestant els serveis que gestiona en el moment de la creació del Consorci, mitjançant l'Institut Municipal d'Educació de Barcelona o altres organismes propis, mentre el Consorci no exerceixi la totalitat de les competències sobre les activitats i els serveis que li són atorgades per la Llei de la Carta municipal i aquests Estatuts, moment en què es produirà la integració efectiva d'aquests serveis en el Consorci.
—3 A mesura que el Consorci d'Educació de Barcelona assumeixi les competències atribuïdes per la Carta municipal de Barcelona i aquests Estatuts, se subrogarà en la posició jurídica que detenen el Departament d'Ensenyament i l'Ajuntament de Barcelona en els convenis i contractes subscrits pel Departament i l'Ajuntament que afectin el seu àmbit territorial i funcional de gestió.
—4 El primer exercici es tancarà, a tots els efectes i, en particular, als de caràcter econòmic i comptable, el 31 de desembre de l'any de constitució del Consorci.